als_Latn dik_Latn sag_Latn
PDIU paralajmëron koalicion me “driza” – gati të mbledhë “thërrimet” e Ramës dhe Metës
Partia e Shpëtim Idrizit, i cili mandatet e deputetëve i fitoi me votat e demokratëve dhe madje vetë kryetari i saj doli nga lista e PD në qarkun e Fierit, vendos ta bëjë koalicionin me “driza”, duke u hedhur në krahët e Ramës. Idrizi, në fjalën që mbajti para Këshillit Kombëtar pasdite, teksa kërkoi votat publikisht para medias, theksoi se PDIU është parti paqësore, ndryshe nga të gjitha ato parti që historikisht kanë prodhuar konflikt, ndaj dhe është rritur këto vite dhe përfaqësuar me dinjitet në Kuvend. Rama dhe bashkë qeverisësi tjetër i kanë premtuar tre Bashki kreu të PDIU-së, duke mos i lënë alternativë tjetër zgjedhje, pasi pushtetit nuk mund t’i thuhet asnjëherë ‘jo’. Bashkitë që Rama i ka premtuar janë Bashkia e Patosit, Rrogozhina dhe Konispoli. Tulin e kanë ndarë mes tyre grykësit e pangopur ndërsa Shpëtim Idrizi i është bërë ftesë për të lëpirë kockat. Pa hezitim Idrizi e ka mirëpritur ftesën e dyshes në pushtet për t’iu bashkuar. Edhe pse në deklaratën e tij, kreu i PDIU-së, Shpëtim Idrizi shprehet se është një parti që ecën vetëm drejtë, pa dredhira, por kjo tanimë nuk i shkon për shtat. Si mund të pretendojë se është një parti që nuk sheh interesat personale, kur me të parën rast që i del shkon të mbledh thërrimet që kanë lënë pas Rama-Meta. Ndërsa thekson se nuk mund të përdoret nga askush, me aleatët që po e presin do jetë në përdorim, por këtë herë do jetë vetëm një përdorimesh ama, për t’u flakur tej më pas. “Mos na pyesni se me kë jemi në koalicion, – tha ai, duke hedhur poshtë zërat e përhapur së fundi për koalicion me të majtët në zgjedhjet vendore. – Ne e kemi koalicionin tonë me sovranitetin dhe dinjitetin tonë si parti, e kemi koalicionin tonë me kauzën e të gjithë shqiptarëve, me aspiratën e të gjithë shqiptarëve. Ne si PDIU e kemi koalicionin me aspiratën kombëtare të shqiptare. Ne jemi në aleancë me aleatët tanë, po jo zar apo shtojcë apo seksion i ndonjë partie. Ne kemi refuzuar të jemi vegjetarianë në aleancat paszgjedhore. Për muaj me radhë na kanë përfolur si të dëshiruar me koalicionin qeveritar, por ne nuk jemi pjesë e shpresëvrasjes. Në fakt, ne si parti kemi vetëm një aleancë, vetëm një koalicion, nxitjen e shpresës për shqiptarët. Askush të mos na llogarisë me gjuhën e politikës së konfliktit apo sundimomanisë. Mjaft me politikën absurde të skemave. Mjaft me politikën që e çon shqiptarin në zgrip të revoltës. Të ndryshojmë kurse qeverisjeje apo opozitarizmi. Jemi mbledhur sot në një moment të rëndësishëm të jetës sonë politike, të garës për bashkitë e vendit. Mund ta them me forcë dhe krenari se PDIU-ja se është subjekti me rritjen më të madhe elektorale. Ne jemi më shumë se 4-fishuar kur partitë e tjera e humbën peshën në koalicionin e kaluar dhe sot ne jemi në Kuvend me 5 deputetë. Ne jemi për të dëshmuar pa asnjë mëdyshje se jemi forca dhe pulsi i politikës shqiptare. Çamëria mbetet qartësisht jo vetëm dhimbja më e madhe jona, por e gjithë shqiptarëve. Që harta e identitetit tonë kombëtar të jetë e plotë, që ne të ndihemi të plotë, është domosdoshmëri të zgjidhen të gjitha problemet shqiptare, përfshirë çështjen çame. Kur ne hymë në zgjedhje me sloganin “E dua Shqipërinë të bashkuar”, ne ishim të kthjellët dhe qytetarët na besuan duke na bërë partinë e katërt parlamentare me 5 deputetë. Qytetarët e përqafuan politikën paqësore dhe bashkuese të PDIU-së; ata na besuan ne misionin e pulsimit të shpresës së tyre. Dikush mund të pyesë se çfarë kemi bërë në 1 vit e gjysëm, mund të them se kemi ruajtur besimin e tyre, kurse partitë e tjera kanë konsumuar konfliktin dhe pamaturinë, pasi nuk bëjnë dot pa pushtet. Kur të pashpresës vjellin veç vrer, qytetarët shohin veç terr ndaj në kësi kohërash nevojiten nxitësit e shpresës”, tha ai. Kontradiktor dhe i paqartë u shpreh edhe kur komentoi protestën e 12 marsit të thërritur nga opozita, ku teorikisht z.Idrizi bën pjesë. “Ne jemi dhe do të mbetemi parti e nxitësve të shpresës. Jo më larg se dje, politika shqiptare desh e zhyti sërish vendin në konflikt, po falë Zotit, nuk pati dhunë. E djeshmja ishte një fitore e paqes, por e nesërmja është e pasigurt. A mund të qëndrojmë ne pasivë? Ne s’kemi qenë asnjëhërë pasivë. Ne po shohim sesi duhet t’i bashkojmë shqiptarët. Ne gjatë kësaj kohe kemi votuar ligje që i kemi quajtur të drejta, seç kemi kontestuar disa të tjerë. Ne kontribuam në reformën e re territoriale, sepse ashtu e gjykuam të drejtë”.
als_Latn als_Latn